Luister: 'n Huldeblyk aan Adam Small | Maroela Media
Hierdie naweek was 'n hartseer naweek. Toe dit bekendgemaak is dat Afrikaans nóg 'n reus verloor het, het mense uit verskeie oorde hulle hartseer uitgepreek. Maroela Media het vroeër berig oor die afsterwe van Adam Small op Saterdag 25 Junie. Huldeblyke het ingestroom vir dié geliefde skrywer en digter.
Die ATKV skryf:
Sy ware krag as digter sou later kom: Die bundel sê sjibolet is nie net tegnies veel beter nie, dit is ook 'n harde, politieke bundel wat teen die vergrype van die magshebbers geprotesteer het. Meer nog, sê sjibolet was 'n bundel wat skaamteloos Kaaps gebruik het as medium. Nooit meer sou enigeen kon beweer dat Kaaps 'n mindere taalvariant is nie, want Small het, soos in sy dramas, gewys dat hierdie variant hoër funksies kon omarm op dieselfde wyse as die sogenaamde Standaard-Afrikaans.
Ons onthou ook Adam Small as die man wat later stil geword het, wat teruggetrek het. Vir baie jare het Small nooit in die openbaar verskyn nie. Dalk was dit die "bitter strewes" van ander wat hom so seergemaak het dat stilte sy enigste antwoord was, maar Adam Small was ten alle tye "van die haat ontdaan". Toe hy uiteindelik sy stilte verbreek het, was daar weer 'n vriendelike, gryskopman wat amper verbaas was dat hy nog onthou word. Vir jonk en oud was daar 'n glimlag en 'n tyd vir 'n geselsie.
'n Hartseer dr. Theuns Eloff, voorsitter van Dagbreek Trust, sê hoewel Small aan die einde van sy lewe klein in gestalte was, was hy 'n reus onder sy tydgenote en vir Afrikaans. "Ons eer sy nagedagtenis en sal voortbou op die groot werk wat hy begin het." Eloff dink veral aan sy vrou, Rosalie, en Small se familie in hierdie tyd.
"Hy was my mentor. Suid-Afrika en Afrikaans het een van sy grootste seuns verloor. Adam Small is dood." Só skryf dr. Michael le Cordeur, hoof van die Departement Kurrikulumstudie en Afrikaanse dosent aan die Universiteit Stellenbosch. "Lank lewe Adam. Lank lewe Afrikaans."
Maroela Media het met kollegas van Small gesels om te hoor hoe hulle hom sal onthou. In dié podsending lees Small sy gedig "Wie's hy" voor.
Dié klank is deur RSG, die Woordfees en Naledi-uitgewers verskaf in die boek "Vi' Adam Small". Naledi het ook die laaste twee van Small se boeke uitgegee.